Ass yuli. Iṭij mazal ur d-yecriq, lameɛna yezwar-d tafat-is. Limmer d win ara yefken ameẓẓuɣ iwaɣezniw-nni tili yesla i ifrax la tt-seffiren, sbaḥ lxir ! Lameɛna netta yelha-d kan d bu lebraq, yeɣli deg-s s ujelhad, yerra-t yakk d idammen. Yeḥsa-tt umeɛfun ma di yella zwarent Sseɛdi d Faḍma ɣer wasif ger tmurt-is aked tin n Sselṭan, ma ifut zeggrent dayen ur yezmir ad ten-yettbeɛ, ur yezmir ad asen-yexdem acemmek. Tayeḍnin, yezra limmer ad asnesren ad as-tečč ɛicuca aqerru-is.